PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/063	Bratislava,  1. augusta 2008	

Protimonopolný úrad Slovenskej republiky, odbor koncentrácií v správnom konaní 
číslo 0040/OK/2008 začatom dňa 17.06.2008 na základe oznámenia koncentrácie podnikateľom Askoll Holding S.r.l., so sídlom Dueville (VI), Via Industria, č. 30, Taliansko prostredníctvom splnomocneného právneho zástupcu Mgr. Ľubomíra Mareka, LL.M., advokáta advokátskej kancelárie Marek & Partners, so sídlom Palisády 36, 811 06 Bratislava vo veci koncentrácie podnikateľov Askoll Holding S.r.l., so sídlom Dueville (VI), Via Industria, č. 30, Taliansko a EMERSON ELECTRIC SLOVAKIA, spol. s r.o., so sídlom Piešťanská 1202/44, 915 28 Nové Mesto nad Váhom, Slovenská republika; Emerson Appliance Motors Europe S.r.l., so sídlom Via Vittime del Vajont, č. 29/31/33, Moncalieri (TO), Taliansko; Emerson Appliance Motors Europe S.r.l., so sídlom Str. Salcimilor č. 104, Stefanesti, Curtea de Arges, Rumunsko a Applied Motor Technologies (Qingdao) Co., Ltd., so sídlom Poyang Road No.11, Oblasť hospodárskeho a technologického rozvoja mesta Jiaozhou, Jiaozhou, Qingdao, provincia Shandong 266300, Čína 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa Askoll Holding S.r.l., so sídlom Dueville (VI), Via Industria, č. 30, Taliansko nad podnikom podnikateľa EMERSON ELECTRIC SLOVAKIA, spol. s r.o., so sídlom Piešťanská 1202/44, 915 28 Nové Mesto nad Váhom, Slovenská republika; nad podnikom podnikateľa Emerson Appliance Motors Europe S.r.l., so sídlom Via Vittime del Vajont, č. 29/31/33, Moncalieri (TO), Taliansko; nad podnikom podnikateľa Emerson Appliance Motors Europe S.r.l., so sídlom Str. Salcimilor č. 104, Stefanesti, Curtea de Arges, Rumunsko a nad podnikom podnikateľa Applied Motor Technologies (Qingdao) Co., Ltd., so sídlom Poyang Road No.11, Oblasť hospodárskeho a technologického rozvoja mesta Jiaozhou, Jiaozhou, Qingdao, provincia Shandong 266300, Čína, na základe Hlavnej kúpnej zmluvy (Master Purchase Agreement) uzatvorenej dňa 30.05.2008 medzi EMERSON ELECTRIC Co., so sídlom na 8000 W. Florissant Ave., St. Luis, Missouri 63136, Spojené štáty americké; Emerson SICE S.r.l., so sídlom Piazza Meda 3, 20121 Milano, Taliansko; Emerson Electric Nederland B.V., so sídlom Teleportboulevard 140, 1043EJ Amsterdam, Holandsko; EMR Holdings Inc., so sídlom 850 Library Avenue, Suite 204-C, Newark, Delaware, Spojené štáty americké a Emerson Electric (Asia) Ltd., so sídlom 1401 Hutchinson House, 10 Harcourt Road, Central, Hong Kong, Čína ako predávajúcimi a medzi Askoll Holding S.r.l., so sídlom Dueville (VI), Via Industria, č. 30, Taliansko ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 17.06.2008 listom zaevidovaným pod č. 2346/2008 podnikateľom Askoll Holding S.r.l., so sídlom Dueville (VI), Via Industria, č. 30, Taliansko (ďalej len „Askoll“) prostredníctvom svojho splnomocneného právneho zástupcu Mgr. Ľubomíra Mareka, LL.M., advokáta advokátskej kancelárie Marek & Partners, so sídlom Palisády 36, 811 06 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej výlučnej kontroly podnikateľa Askoll nad podnikom podnikateľa EMERSON ELECTRIC SLOVAKIA, spol. s r.o., so sídlom Piešťanská 1202/44, 915 28 Nové Mesto nad Váhom, Slovenská republika (ďalej len „Emerson Slovensko“); nad podnikom podnikateľa Emerson Appliance Motors Europe S.r.l., so sídlom Via Vittime del Vajont, č. 29/31/33, Moncalieri (TO), Taliansko (ďalej len „Emerson Taliansko“); nad podnikom podnikateľa Emerson Appliance Motors Europe S.r.l., so sídlom Str. Salcimilor č. 104, Stefanesti, Curtea de Arges, Rumunsko (ďalej len „Emerson Rumunsko“) a nad podnikom podnikateľa Applied Motor Technologies (Qingdao) Co., Ltd., so sídlom Poyang Road No.11, Oblasť hospodárskeho a technologického rozvoja mesta Jiaozhou, Jiaozhou, Qingdao, provincia Shandong 266300, Čína (ďalej len „Emerson Čína“), (ďalej spolu ako „cieľové spoločnosti“), na základe Hlavnej kúpnej zmluvy (Master Purchase Agreement) uzatvorenej dňa 30.05.2008 medzi EMERSON ELECTRIC Co., so sídlom na 8000 W. Florissant Ave., St. Luis, Missouri 63136, Spojené štáty americké (ďalej len „Emerson Electric USA“); Emerson SICE S.r.l., so sídlom Piazza Meda 3, 20121 Milano, Taliansko (ďalej len „Emerson Sice Taliansko“); Emerson Electric Nederland B.V., so sídlom Teleportboulevard 140, 1043EJ Amsterdam, Holandsko (ďalej len „Emerson Holandsko“); EMR Holdings Inc., so sídlom 850 Library Avenue, Suite 204-C, Newark, Delaware, Spojené štáty americké (ďalej len „EMR USA“) a Emerson Electric (Asia) Ltd., so sídlom 1401 Hutchinson House, 10 Harcourt Road, Central, Hong Kong, Čína (ďalej len „Emerson Ázia“) ako predávajúcimi a medzi Askoll ako kupujúcim, na základe ktorej dôjde k uskutočneniu akvizície Divízie motorov do spotrebičov (Appliance Motor Business), pričom spoločnosť Askoll nadobudne 100 % obchodného podielu spoločnosti Emerson Slovensko, Emerson Taliansko, Emerson Rumunsko a Emerson Čína (ďalej len „Hlavná kúpna zmluva“), (ďalej len „oznámenie koncentrácie“). 

Na základe doručenia oznámenia predmetnej koncentrácie začalo dňa 17.06.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0040/OK/2008, o čom úrad listom č. 2420/PMÚ SR/2008 zo dňa 23.06.2008 informoval účastníka správneho konania. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ Askoll oznámenie koncentrácie doplnil listom doručeným úradu dňa 03.07.2008, zaevidovaným úradom pod č. 2597/2008 (ďalej len „Doplnenie OK 1“) a listom doručeným úradu dňa 09.07.2008, zaevidovaným úradom pod č. 2723/2008 (ďalej len „Doplnenie OK 2“).

Vzhľadom k tomu, že ani po Doplnení OK 1 a Doplnení OK 2, nebolo oznámenie koncentrácie úplné, úrad vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Predmetné oznámenie bolo ďalej doplnené listom zaevidovaným úradom dňa 15.07.2008 pod číslom 2831/2008 (ďalej len „Doplnenie OK 3“) a listom zaevidovaným úradom dňa 16.07.2008 pod číslom 2859/2008 (ďalej len „Doplnenie OK 4“). 

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 16.07.2008, zaevidovaným pod č. 2859/2008,  začala dňa 17.07.2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2894/PMÚ SR/2008 zo dňa 17.07.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 24.06.2008.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

1.1  ASKOLL

Spoločnosť Askoll je vedúcou spoločnosťou skupiny Askoll Holding (ďalej len „Skupina Askoll“). Spoločnosť Askoll je spoločnosťou s ručením obmedzeným, založenou dňa 29.12.1987 a existujúcou podľa práva Talianska, ktorá bola dňa 19.02.1996 zapísaná v Obchodnej, priemyselnej, živnostníckej a poľnohospodárskej komore v meste Vicenza pod registračným číslom 02048720268. 

Skupina Askoll je holdingovou spoločnosťou, ktorá je aktívna v oblasti výroby a predaja nasledujúcich tovarov:
-	odvodňovacie pumpy pre domáce spotrebiče, tzv. bielu techniku;
-	elektrické motory používané na aktiváciu hydraulických skupín v umývačkách riadu strednej veľkosti (t.j. v európskych);
-	akváriá a potreby pre akvaristiku;
-	cirkulačné pumpy pre ohrievače.

V prvých dvoch odvetviach dodáva Skupina Askoll vlastné výrobky niektorým hlavným celosvetovým výrobcom domácich spotrebičov.

Predmet obchodných činností spoločnosti Askoll zahŕňa:
a)	finančnú holdingovú spoločnosť;
b)	služby pre iné spoločnosti skupiny vrátane:
-	manažmentu a rozvoja ľudských zdrojov
-	správy patentov a ochranných známok
-	počítačových systémov
-	technickej a administratívnej koordinácie
-	kontroly manažmentu
-	financií a pokladničnej správy
-	logistiky
c)	prevádzkové oddelenie nazývané ASKOLL QUATTRO;
-	technologická automatizácia
-	navrhovanie a konštrukcia strojov a automatizovaných výrobných liniek pre spoločnosti skupiny i tretie osoby
d)	prevádzkareň ASKOLL CINQUE:
-	navrhovanie a výroba prototypov pre spoločnosti skupiny i tretie osoby, výskum a vývoj.

Do skupiny spoločností kontrolovaných spoločnosťou Askoll patrí 6 dcérskych spoločností: 
1.	Askoll Uno S.r.l. (Taliansko) – predaj akvárií v Taliansku;
2.	Askoll Due S.p.A. (Taliansko) – veľkovýroba a predaj akvárií v zahraničí;
3.	Askoll Tre S.p.A. (Taliansko) – veľkovýroba a predaj odvodňovacích púmp pre elektrické motory domácich spotrebičov používaných na aktiváciu hydraulických skupín v umývačkách riadu strednej veľkosti;
4.	Askoll Sei S.r.l. (Taliansko) – veľkovýroba a predaj cirkulačných púmp pre ohrievače;
5.	Askoll U.S.A. Inc. (U.S.A.) – predaj výrobkov Skupiny Askoll v Spojených štátoch amerických (ďalej len „USA“);
6.	Askoll Brasil Ltda (Brazília) – zhromažďovanie výrobkov spoločnosti Askoll Tre S.p.A.

Spoločnosť Askoll je výlučnou materskou spoločnosťou celej Skupiny Askoll, pričom spoločnosť Askoll je priamo i nepriamo kontrolovaná pánom Elio Marioni, bytom Via Molino, č. 6, Dueville (VI), Taliansko.

Spoločnosť Askoll nekotroluje žiadneho podnikateľa so sídlom v Slovenskej republike a na ovplyvnených trhoch je aktívna prostredníctvom svojich dcérskych spoločností.  

Skupina Askoll má niekoľko výrobných zariadení, pričom všetky sú umiestnené v Taliansku. Okrem obchodnej reprezentácie v USA, skupina Askoll taktiež vlastní v Brazílii zariadenie na montovanie všetkých súčiastok týkajúcich sa odvodňovacích púmp pre domáce spotrebiče, t.j. bielu techniku, ako aj montovanie elektrických motorov používaných na aktiváciu hydraulických skupín v umývačkách riadu strednej veľkosti (t.j. európskych). Administratívne i obchodné vedenie skupiny Askoll je umiestnené v Taliansku.

Z vyššie uvedených skutočností vyplýva, že Askoll je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ Askoll zastúpený Mgr. Ľubomírom Marekom, LL.M., advokátom advokátskej kancelárie Marek & Partners, so sídlom Palisády 36, 811 06 Bratislava, na základe písomného splnomocnenia zo dňa 17.06.2008.   

1.2  Cieľové spoločnosti

Cieľové spoločnosti spolu tvoria celú divíziu výroby motorov do spotrebičov (Appliance Motor Business) spoločnosti Emerson Electric USA, ktorá pozostáva z výroby a predaja nasledujúcich tovarov:
-	odvodňovacie pumpy pre domáce spotrebiče, tzv. bielu techniku (automatické práčky, umývačky riadu a sušičky);
-	univerzálne a kontrolované indukčné motory pre automatické práčky);
-	synchronické a indukčné motory pre umývačky riadu;
-	indukčné motory pre sušičky;
-	ventilačné motory pre postupy prania (umývania) a sušenia (wash-and-dry processes);
-	elektrické motory pre elektrické rúry (tangenciálne a cirkulačné);
-	ventilátory pre digestory.

Minimálny podiel na ich príjme predstavuje výroba a predaj ventilátorov, púmp a iných elektrických súčiastok pre domáce spotrebiče (resp. použitie v domácnosti) iné než vyššie uvedené.

Cieľové spoločnosti dodávajú svoje výrobky niektorým hlavným celosvetovým výrobcom domácich spotrebičov pod ochrannou známkou Ceset, Plaset a Olmo.

Cieľové spoločnosti majú 6 výrobných zariadení, z ktorých tri sú umiestnené v Taliansku, jedna v Slovenskej republike, jedna v Rumunsku a jedna v Číne. Administratívne a obchodné vedenie Cieľových spoločností je umiestnené v Taliansku.

1.2.1  EMERSON SLOVENSKO

Spoločnosť Emerson Slovensko je podľa výpisu z Obchodného registra Okresného súdu v Trenčíne, oddiel Sro, vložka č. 160/R spoločnosťou s ručením obmedzeným, zapísanou pod č. 31 445 977, ktorá vznikla dňa 24.11.1993.

Spoločnosť Emerson Slovensko je spoločnosť zaoberajúca sa najmä výrobou: 
-	univerzálnych a kontrolovaných indukčných motorov pre automatizované práčky,
-	synchronických a indukčných motorov pre umývačky riadu, 
-	indukčných motorov pre sušičky, 
-	odvodňovacích púmp.

Nad spoločnosťou Emerson Slovensko vykonáva priamu kontrolu spoločnosť Emerson Holandsko, ktorá vlastní 100 % obchodný podiel v tejto spoločnosti. 

Spoločnosť Emerson Slovensko nemá ani na území Slovenskej republiky, ani na ostatnom území žiadnu dcérsku spoločnosť. 

Z vyššie uvedeného je zrejmé, že spoločnosť Emerson Slovensko je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2.2  EMERSON TALIANSKO

Spoločnosť Emerson Taliansko je podľa výpisu z Obchodného registra – Obchodnej, priemyselnej, živnostenskej a poľnohospodárskej komory v  TURÍNE spoločnosťou s ručením obmedzeným s jedným spoločníkom, založenou dňa 08.09.1975 a zapísanou dňa 19.02.1996 pod č. 01123350017. 

Spoločnosť Emerson Taliansko je spoločnosť zaoberajúca sa najmä vývojom, výrobou, predajom, distribúciou a vývozom: 
-	univerzálnych a kontrolovaných indukčných motorov pre automatizované práčky,
-	synchronických a indukčných motorov pre umývačky riadu, 
-	indukčných motorov pre sušičky, 
-	odvodňovacích púmp,
-	súčiastok pre ventilátory elektrických rúr a iných výrobkov priemyslu domácich spotrebičiov.

Nad spoločnosťou Emerson Taliansko vykonáva priamu kontrolu spoločnosť Emerson Sice Taliansko, ktorá vlastní 100 % obchodný podiel v tejto spoločnosti. 

Spoločnosť Emerson Taliansko nemá ani na území Slovenskej republiky, ani na ostatnom území žiadnu dcérsku spoločnosť. 

Z vyššie uvedeného je zrejmé, že spoločnosť Emerson Taliansko je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2.3  EMERSON RUMUNSKO

Spoločnosť Emerson Rumunsko je podľa výpisu z Obchodného registra Úradu Obchodného registra súdu v Argeš, obchodnou spoločnosťou s ručením obmedzeným, zapísanou pod č. J03/929/2005, ktorá vznikla na základe Súdneho rozhodnutia č. 9518/10.06.2004.
 
Spoločnosť Emerson Rumunsko je spoločnosť zaoberajúca sa najmä výrobou: 
-	odvodňovacích púmp, 
-	cirkulačných motorov pre rúry, 
-	tangenciálnych motorov pre rúry,
-	univerzálnych motorov,
-	indukčných motorov.

Nad spoločnosťou Emerson Rumunsko vykonáva priamu kontrolu spoločnosť EMR USA, ktorá vlastní 100 % obchodný podiel v tejto spoločnosti. 

Spoločnosť Emerson Rumunsko nemá ani na území Slovenskej republiky, ani na ostatnom území žiadnu dcérsku spoločnosť. 

Z vyššie uvedeného je zrejmé, že spoločnosť Emerson Rumunsko je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2.4  EMERSON ČÍNA

Spoločnosť Emerson Čína je podľa výpisu z Administratívneho úradu pre správu obchodu a priemyslu v meste Jiaozhou, spoločnosťou s ručením obmedzeným, vedenou pod registračným číslom: 370281400008658, ktorá vznikla dňa 01.03.2007.

Spoločnosť Emerson Čína je spoločnosť zaoberajúca sa najmä výskumom, vývojom, dizajnom, výrobou a predajom: 
-	elektrických prístrojov a spotrebičov, najmä odvodňovacích púmp pre domáce spotrebiče, tzv. bielu techniku, 
-	univerzálnych elektrických motorov.

Nad spoločnosťou Emerson Čína vykonáva nepriamu kontrolu spoločnosť Emerson Ázia, prostredníctvom spoločnosti Applied Motor Technologies (Hong Kong), Ltd., v ktorej Emerson Ázia vlastní 100 % obchodný podiel a spoločnosť Applied Motor Technologies (Hong Kong) vlastní 100 % obchodný podiel v spoločnosti Emerson Čína. 

Spoločnosť Emerson Čína nemá ani na území Slovenskej republiky, ani na ostatnom území žiadnu dcérsku spoločnosť. 

Z vyššie uvedeného je zrejmé, že spoločnosť Emerson Čína je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa Askoll nad podnikom podnikateľa Emerson Slovensko, nad podnikom podnikateľa Emerson Taliansko, nad podnikom podnikateľa Emerson Rumunsko a nad podnikom podnikateľa Emerson Čína.

Z oznámenia koncentrácie vyplýva, že ide o transakciu, ktorá vznikla dňa 30.05.2008, na základe Hlavnej kúpnej zmluvy, uzatvorenej medzi Emerson Electric USA, Emerson Sice Taliansko, Emerson Holandsko, EMR USA a  Emerson Ázia ako predávajúcimi a medzi Askoll ako kupujúcim, na základe ktorej dôjde k uskutočneniu akvizície Divízie motorov do spotrebičov (Appliance Motor Business), pričom spoločnosť Askoll nadobudne 100 % obchodného podielu spoločnosti Emerson Slovensko, Emerson Taliansko, Emerson Rumunsko a Emerson Čína.

Úrad po preštudovaní všetkých podkladov oznámenia koncentrácie zistil, že podnikateľ Askoll na základe Hlavnej kúpnej zmluvy získa možnosť vykonávať rozhodujúci vplyv na činnosť podnikateľa Emerson Slovensko, podnikateľa Emerson Taliansko, podnikateľa Emerson Rumunsko a podnikateľa Emerson Čína, teda získa priamu výlučnú kontrolu nad podnikom podnikateľa Emerson Slovensko, nad podnikom podnikateľa Emerson Taliansko, nad podnikom podnikateľa Emerson Rumunsko a nad podnikom podnikateľa Emerson Čína.

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa Askoll nad podnikom podnikateľa Emerson Slovensko, nad podnikom podnikateľa Emerson Taliansko, nad podnikom podnikateľa Emerson Rumunsko a nad podnikom podnikateľa Emerson Čína na základe Hlavnej kúpnej zmluvy.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Askoll, ktorý získal kontrolu nad podnikom podnikateľa Emerson Slovensko, nad podnikom podnikateľa Emerson Taliansko, nad podnikom podnikateľa Emerson Rumunsko a nad podnikom podnikateľa Emerson Čína. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Askoll, Emerson Slovensko, Emerson Taliansko, Emerson Rumunsko a Emerson Čína. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií od účastníka konania úrad zistil, že podnikateľ Emerson Taliansko za uzavreté účtovné obdobie predchádzajúce vzniku koncentrácie, t. j. v roku 2007 (účtovné obdobie bolo ukončené dňa 30.09.2007) dosiahol v Slovenskej republike celkový obrat vyšší ako 500 mil. Sk a Askoll dosiahol v roku 2007 (k 31.12.2007) celosvetový celkový obrat prevyšujúci 1,2 mld. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Hlavnej kúpnej zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Hlavnej kúpnej zmluvy, t.j. 30.05.2008 . Vzhľadom na to, že oznámenie koncentrácie bolo doručené úradu dňa 17.06.2008, predmetná koncentrácia bola oznámená úradu do 30 pracovných dní odo dňa uzavretia Hlavnej kúpnej zmluvy, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy   

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Ako už bolo vyššie uvedené, Skupina Askoll je aktívna v oblasti výroby a predaja nasledujúcich tovarov:
-	odvodňovacie pumpy pre domáce spotrebiče, tzv. bielu techniku;
-	elektrické motory používané na aktiváciu hydraulických skupín v umývačkách riadu strednej veľkosti (t.j. v európskych);
-	akváriá a potreby pre akvaristiku;
-	cirkulačné pumpy pre ohrievače.

Z predložených informácií a podkladov úrad zistil, že do skupiny spoločností kontrolovaných spoločnosťou Askoll patrí 6 dcérskych spoločností. 

Cieľové spoločnosti spolu tvoria celú divíziu výroby motorov do spotrebičov (Appliance Motor Business) spoločnosti Emerson Electric USA, ktorá pozostáva z výroby a predaja nasledujúcich tovarov:
-	odvodňovacie pumpy pre domáce spotrebiče, tzv. bielu techniku (automatické práčky, umývačky riadu a sušičky);
-	univerzálne a kontrolované indukčné motory pre automatické práčky);
-	synchronické a indukčné motory pre umývačky riadu;
-	indukčné motory pre sušičky;
-	ventilačné motory pre postupy prania (umývania) a sušenia (wash-and-dry processes);
-	elektrické motory pre elektrické rúry (tangenciálne a cirkulačné);
-	ventilátory pre digestory.

V oznámení koncentrácie oznamovateľ uvádza, že za relevantné trhy považuje nasledovné trhy:
1.	Výroba a predaj odvodňovacích púmp pre práčky, umývačky riadu a bubnové sušičky;
2.	Výroba a predaj elektrických motorov používaných na aktiváciu hydraulických skupín pre stredne veľké (európske) umývačky riadu;
3.	Výroba a predaj elektrických motorov používaných na aktiváciu bubnov práčok európskeho dizajnu s horizontálnou osou;
4.	Výroba a predaj elektrických motorov používaných na aktiváciu bubnov sušičiek európskeho dizajnu; 
5.	Výroba a predaj cirkulačných ventilátorov pre rúry;
6.	Výroba a predaj tangenciálnych ventilátorov pre rúry;
7.	Výroba a predaj ventilátorov pre digestory;
8.	Výroba a predaj ventilačných motorov pre práčky so sušičkou.

Prekrytie obchodných aktivít účastníkov koncentrácie sa vyskytuje však iba na dvoch relevantných trhoch. Jedná sa o nasledovné trhy:
1.	Výroba a predaj odvodňovacích púmp pre práčky, umývačky riadu a bubnové sušičky;
2.	Výroba a predaj elektrických motorov používaných na aktiváciu hydraulických skupín pre stredne veľké (európske) umývačky riadu. 
(ďalej len „ovplyvnené trhy“)

Oznamovateľ koncentrácie ďalej uvádza, že zvyšných 6 trhov, by nemalo byť považovaných za ovplyvnené trhy, nakoľko Skupina Askoll nepôsobí na týchto trhoch a tieto trhy nie sú úzko prepojené s dotknutými trhmi, t.j. výrobky predávané na týchto trhoch nie sú zameniteľné s výrobkami predávanými na ovplyvnených trhoch a nie sú kupované rovnakou skupinou odberateľov za rovnakým účelom.

Úrad sa po preskúmaní predložených podkladov a informácií stotožnil s definovaním relevantných trhov oznamovateľom koncentrácie a na základe toho určil ako relevantné tovarové trhy:
1.	Trh výroby a predaja odvodňovacích púmp pre práčky, umývačky riadu a bubnové sušičky;
2.	Trh výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu.

5.1.1	Relevantný trh výroby a predaja odvodňovacích púmp pre práčky, umývačky riadu a bubnové sušičky

Uvedený relevantný trh sa týka odvodňovacích púmp na použitie v domácich spotrebičoch, resp. v bielej technike, t.j. pre práčky, umývačky riadu a bubnové sušičky.

Z oznámenia koncentrácie vyplýva, že odvodňovacie pumpy sa používajú na odstránenie vody z príslušného domáceho spotrebiča po ukončení pracích a sušiacich cyklov. Sú preto v zásade používané na tie isté účely v automatických práčkach, umývačkách riadu a bubnových sušičkách a neexistujú podstatné odlišnosti v spôsobe ich výroby bez ohľadu na domáci spotrebič, do ktorého sú inštalované.

Vo vzťahu k bubnovým sušičkám je potrebné poznamenať, že existuje menší rozdiel v technológii, ktorý je obmedzený na hydraulické súčiastky pumpy v porovnaní s tými, ktoré sa používajú v automatických práčkach a bubnových sušičkách. Všetci výrobcovia odvodňovacích púmp však vlastnia a používajú túto technológiu vo výrobe, alebo by boli schopní v krátkom časovom úseku a s obmedzenými nákladmi si ju zaobstarať na výrobu púmp pre bubnové sušičky. Pre vysoký stupeň nahraditeľnosti vo vzťahu k dodávkam, preto úrad zaradil pumpy pre bubnové sušičky na ten istý relevantný trh ako pumpy používané v automatických práčkach a umývačkách riadu.
V súčasnosti sa na výrobu odvodňovacích púmp používajú dve odlišné technológie:
-	permanentné magnetické synchronické motorové pumpy;
-	nesynchronické motorové indukčné pumpy.

Aj keď obe technológie vykonávajú identickú funkciu, ich výkony sú odlišné. Konkrétne synchronická pumpa, ktorá bola uvedená na trh neskôr, zaručuje lepší výkon predovšetkým vo vzťahu k energetickej úspornosti a spoľahlivosti. Táto neskoršia technológia takmer úplne nahradila nesynchronické motorové pumpy a dnes pokrýva viac než 95 % dopytu po odvodňovacích pumpách. Výroba nesynchronických púmp je v súčasnosti vytlačená do ostatných častí trhu.

Oznamovateľ koncentrácie v oznámení koncentrácie uviedol, že žiaden z významných výrobcov odvodňovacích púmp neobmedzuje svoju výrobu na nesynchronické motorové indukčné pumpy a v každom prípade výrobná kapacita tohto typu púmp bude čoskoro využitá na výlučnú výrobu synchronických motorových púmp. Vzhľadom na obmedzenú kvantitatívnu a hospodársku dôležitosť a prebiehajúcu zmenu výrobných procesov je zrejmé, že v požadovanom konkurenčnom posúdení oznamovanej transakcie je potrebné brať do úvahy iba jeden relevantný trh bez rozdelenia na trh synchronických a nesynchronických púmp.

Odvodňovacia pumpa je vyrobená z rôznych súčiastok, akými sú štartovací motor pumpy, diskové koleso, podporné tyče a hydraulické rozhranie (ktoré zahŕňa filter, ventil a membránu). S výnimkou tyčí a hydraulického rozhrania, ktoré sú prispôsobené účelu ich použitia (prostredníctvom tzv. testovacieho procesu) v závislosti od špecifických technických požiadaviek výrobcu domáceho spotrebiča, sa väčšina súčiastok vyrába podľa štandardu a formátov, ktorú sú spoločné pre každý model domáceho spotrebiča, pre ktorý sú montované.

S ohľadom na vyššie uvedené a berúc do úvahy obmedzené náklady a čas potrebný pre testovací proces, je preto zrejmý vysoký stupeň nahraditeľnosti vo vzťahu k dopytu medzi odvodňovacími pumpami používanými pre rozličné typy a modely domácich spotrebičov. 

Predajný kanál medzi výrobcom a odberateľom je priamy. Je pravidlom, že neexistuje distribučná sieť pre výrobok, keďže dodávací vzťah sa uskutočňuje priamym transportom z výrobcovej továrne do odberateľovej továrne, kde sa uskutočňuje zhromaždenie a inštalácia odvodňovacích púmp do domácich spotrebičov.

5.1.2	Relevantný trh výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu

Z oznámenia koncentrácie vyplýva, že motor sa používa na aktiváciu pumpy, ktorá prostredníctvom určitého tlaku a dodávky vody prúdi na rozličné body svojho systému funkcií, zapája rozličné pracie cykly, ako aj okruh hydraulického rozprašovania, ktorý rozprašuje vodu na riady prostredníctvom použitia rozličných typov rozprašovacích ramien.
Motory v minulosti aktivovali takéto pumpy na stálej rýchlosti v závislosti do bodu funkčnosti určeného hydraulikou, ktorá môže kedykoľvek zapojiť iné funkčné body, ako napríklad na výkon špeciálnych funkcií ako je jemné umývanie krištáľu a pod.

V súčasnosti sú na trhu dostupné rozličné typy vyrábaných motorov využívajúce rozličné technológie, ide najmä o:

-	nesynchronické motory, založené na tradičnej technológii, ktorá je v čoraz väčšej miere nahrádzaná synchronickými a bezkontaktnými motormi;
-	jednofázové synchronické motory, ktoré sú cenovo dostupné, ale trochu hlučné v porovnaní s nesynchronickým motorom, používané v umývačkách riadu nižšej až strednej kvality;
-	bezkontaktné motory, ktoré sú drahšie, ale zaručujú vyšší výkon, preto sú používané vo výrobkoch vysokej kvality.

Oznamovateľ koncentrácie uviedol, že všetci hlavní výrobcovia sú schopní vyrábať všetky vyššie uvedené motory. Aj v prípade, že by posledné inovácie boli chránené patentmi, nezabráni to spoločnostiam nemajúcim príslušné práva, aby nepoužívali rozličné techniky na replikovanie funkcií týchto motorov. Je potrebné dodať, že všetci hlavní výrobcovia motorov pre umývačky riadu, vrátane ázijských výrobcov, ktorí nedávno vstúpili na trh, v značnej miere investujú do výskumu a vývoja.

Kvôli vysokej nahraditeľnosti dodávky s ohľadom na skutočnosť, že sú dostupné rozličné elektrické motory na aktiváciu umývačiek riadu strednej veľkosti je možné súťažné zhodnotenie uskutočniť vo vzťahu k jednotnému tovarovému relevantnému trhu bez ohľadu na prijatý typ technológie. 

Vo vzťahu k európskym umývačkám riadu je kanál predaja medzi výrobcom a odberateľom priamy. Neexistuje distribučná sieť pre predmetný výrobok, keďže dodávka sa uskutočňuje priamym transportom z výrobcovej továrne do odberateľovej továrne, kde sa uskutočňuje zhromaždenie a inštalácia motorov do domácich spotrebičov.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.2.1	Relevantný trh výroby a predaja odvodňovacích púmp pre práčky, umývačky riadu a bubnové sušičky

Účastníci koncentrácie v oznámení koncentrácie vymedzili pre trh výroby a predaja odvodňovacích púmp pre práčky, umývačky riadu a bubnové sušičky priestorový relevantný trh ako celosvetový trh.

Ako argumenty k vymedzeniu celosvetového trhu uviedli nasledovné:

-	výrobné spoločnosti a odberatelia majú výrobné zariadenia umiestnené na rôznych kontinentoch. Umiestnenie výrobného zariadenia väčšiny výrobcov púmp a ich hlavných odberateľov je uvedené v nasledujúcej tabuľke:

 Tabuľka 1

Oblasť	Umiestnenia výrobných závodov výrobcov odvodňovacích púmp	
Európa	Askoll, Emerson, Copreci, Tee	
USA/Mexiko	Copreci	
Južná Amerika	Askoll, Invensys, Emerson	
Ázia	Emerson, Hanning, Johnson, Lei Li, Hanyu	
                                 Zdroj: Oznámenie koncentrácie

 Tabuľka 2

Oblasť	Umiestnenia výrobných závodov domácich spotrebičov 	
Európa	EMA, Whirlpool, B/S/H/, Indesit Co., Candy, FagorBrandt, Arcelik, Vestel, Miele	
USA/Mexiko	Whirlpool, EMA, GE	
Južná Amerika	Multibras, EMA	
Ázia	LG, Samsung, Haier, Whirlpool, B/S/H/, EMA,	
                                  Zdroj: Oznámenie koncentrácie

-	prepravné náklady majú obmedzený vplyv na cenu tovaru. Vzhľadom k tomu, že účastník konania označil predmetné údaje obsiahnuté v tabuľke 3, za predmet obchodného tajomstva, úrad ich v tejto tabuľke zverejňuje iba formou percentuálneho rozmedzia, ktorá znázorňuje, do akej miery preprava ovplyvňuje celkovú cenu v závislosti od vzdialenosti medzi výrobnou prevádzkou a výrobným závodom odberateľa:

 Tabuľka 3

Cieľový kontinent	Vplyv prepravných nákladov na cenu výrobku	
Európa	0 - 5 %	
Severná Amerika	0 - 5 %	
Južná Amerika	0 - 5 %	
Ázia	0 - 5 %	
                                  Zdroj: Oznámenie koncentrácie

Vplyv prepravy štatisticky nepresahuje 0 - 5 % celkovej ceny výrobku a rozdiel vplyvu prepravných nákladov na výrobné závody umiestnené v Európe a na výrobné závody umiestnené na iných kontinentoch nepresahuje 0 - 5 %.
-	Vzdialenosť medzi výrobnými závodmi a sídlom odberateľa nie je považovaná za rozhodujúcu vo výbere dodávateľa ani s ohľadom na skutočnosť, že za značne rozširuje prax konsignačných skladov, ktoré sa považujú výslovne na prekonanie ťažkostí súvisiacich s dodacími lehotami a/alebo skladovacími nákladmi;

-	Neexistujú administratívne prekážky brániace obehu tovaru a rozsah povinností týkajúcich sa dovozu na územie Európskej únie (1,7 %) je veľmi obmedzený, okrem toho je viac než kompenzovaný existenciu štrukturálnych výhod vo vzťahu k nákladom, menovite k pracovným nákladom, čo je predovšetkým výhoda ázijských výrobcov.

Dimenzia celosvetového trhu je zjavne potvrdená značnou obchodnou výmenou medzi krajinami v roku 2006. Takmer 15 - 25 % európskej produkcie bolo určenej pre výrobné zariadenia výrobcov domácich spotrebičov umiestnených v Amerike a Ázii a viac než 35 - 45 % výroby z výrobných zariadení premiestnených do Ázie bolo vyvezenej do Európy (15 - 25 %) a Ameriky (20 - 30 %). Spoločnosť Askoll v roku 2006 vyviezla viac než 4 000 000 kusov vyrobených v talianskych výrobných zariadeniach do Ameriky a Ázie, čo je viac než 25 % jej celkovej výroby.

Vychádzajúc z vyššie uvedeného a v nadväznosti na skutočnosť, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, a teda nebude mať žiaden negatívny dopad na hospodársku súťaž v Slovenskej republike, úrad sa pre účely posudzovanej koncentrácie stotožnil so zadefinovaním celosvetového priestorového relevantného trhu pre trh výroby a predaja odvodňovacích púmp pre práčky, umývačky riadu a bubnové sušičky. 

5.2.2	Relevantný trh výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu

Oznamovateľ koncentrácie v oznámení koncentrácie uviedol, že v súlade s rozhodnutím talianskeho Protimonopolného úradu (Dresdner Kleinworth Benson Fund Italy LP vs. Electrolux Components Company Motors, 2002) je možné konštatovať, že za geografickú veľkosť trhu pre motory používané na aktiváciu hydraulických skupín v umývačkách riadu strednej veľkosti je možné považovať prinajmenšom územie Európskeho Spoločenstva.

Taktiež oznamovateľ ďalej uviedol, že je potrebné sa zmieniť o nedávnom vstupe na trh čínskych producentov, ako sú MD Welling a Johnson Electric, ktorí len za niekoľko rokov dosiahli celkový podiel na trhu viac než 3,5 %. Neexistencia technických, či legislatívnych prekážok na jednej strane a clo (vo výške 2,7 % z účtovanej sumy) za dovoz tovarov z Číny do európskych krajín na strane druhej, viedli a budú viesť k ďalšiemu rozširovaniu geografických hraníc relevantného trhu. Za účelom zhodnotenia oznamovanej transakcie nie je rozhodujúce určiť, či konkurencia ázijských výrobcov motorov pre európske umývačky riadu sa stala dosť významnou na to, aby bolo odôvodnené rozšírenie zmieneného trhu. 

Avšak vychádzajúc z vyššie uvedeného a v nadväznosti na skutočnosť, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, a teda nebude mať žiaden negatívny dopad na hospodársku súťaž v Slovenskej republike, úrad sa pre účely posudzovanej koncentrácie stotožnil so zadefinovaním európskeho priestorového relevantného trhu pre trh výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania úrad zistil, že hlavným dôvodom tejto koncentrácie je zjednotenie síl všetkých zúčastnených spoločností, využitia výhody úspor z rozsahu pri nadobudnutí primárnych materiálov a synergií získaných z výroby a predaja širšieho portfólia tovarov.

Ako už bolo vyššie uvedené, na trhu výroby a predaja odvodňovacích púmp pre práčky, umývačky riadu a bubnové sušičky a na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu pôsobí jednak spoločnosť Askoll, ako aj cieľové spoločnosti. Na základe uvedeného možno konštatovať, že dochádza k horizontálnej koncentrácii účastníkov koncentrácie na trhu výroby a predaja odvodňovacích púmp pre práčky, umývačky riadu a bubnové sušičky a na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu, pričom je nutné zdôrazniť, že ani jeden z uvedených vzťahov nebude mať za následok obmedzenie efektívnej súťaže na predmetných trhoch a nepovedie k negatívnym dopadom, akým je uzatvorenie trhu. 

6.1	Relevantný trh výroby a predaja odvodňovacích púmp pre práčky, umývačky riadu a bubnové sušičky 

Z podkladov a informácií predložených úradu oznamovateľom koncentrácie vyplýva, že na trhu výroby a predaja odvodňovacích púmp pre práčky, umývačky riadu a bubnové sušičky je vysoký stupeň koncentrácie dopytu, odzrkadlený silnou vyjednávacou pozíciou výrobcov domácich spotrebičov. Taktiež je pre daný trh typický významný podiel nevyužitej kapacity. 

Ďalej z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu výroby a predaja odvodňovacích púmp pre práčky, umývačky riadu a bubnové sušičky vo finančných a objemových jednotkách na území celého sveta v roku 2007 je nasledovná:

Tabuľka 4
Celková veľkosť trhu - odvodňovacie pumpy pre práčky, umývačky riadu a bubnové sušičky

Výroba a predaj odvodňovacích púmp pre práčky, umývačky riadu a bubnové sušičky 
Celková veľkosť trhu - celý svet 	
Roky	Objem v ks	Hodnota v Sk	
2005	75 163 000	9 197 820 960	
2006	81 255 000	8 959 178 074	
2007	82 749 907	9 481 904 985	
Zdroj: Oznámenie koncentrácie

Pri určení veľkosti relevantného trhu v oblasti výroby a predaja odvodňovacích púmp pre práčky, umývačky riadu a bubnové sušičky úrad vychádzal z kvalifikovaných odhadov účastníka konania Askoll.

Z tabuľky je zrejmé, že celková veľkosť trhu výroby a predaja odvodňovacích púmp pre práčky, umývačky riadu a bubnové sušičky na území celého sveta predstavuje v roku 2005 hodnotu 9 197 820 960 Sk, v roku 2006 hodnotu 8 959 178 074 Sk a v roku 2007 predstavuje hodnotu  9 481 904 985 Sk. 

Keďže údaje o konkurentoch v oblasti výroby a predaja odvodňovacích púmp pre práčky, umývačky riadu a bubnové sušičky sú súčasťou spisového materiálu a účastník konania ich označil za predmet obchodného tajomstva, úrad ich v ďalšom texte konkrétne neuvádza.

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

Tabuľka 5 
Trhové podiely vybraných podnikateľov v oblasti výroby a predaja odvodňovacích púmp

Podnikatelia	Tržby z predaja v SKK	Trhové podiely
( v %)	
	2005 	2006	2007	2005	2006	2007	
Askoll	[OT]	[OT]	[OT]	[OT]	[OT]	[OT]	
Cieľové spoločnosti (CS)	[OT]	[OT]	[OT]	[OT]	[OT]	[OT]	
Askoll + CS 
(po koncentrácii)	4 500 000 000 - 5 000 000 000	4 500 000 000 - 5 000 000 000	5 000 000 000 - 5 500 000 000	50 - 55	50 - 55	50 - 55	
Ostatní konkurenti	4 000 000 000 - 4 500 000 000	4 000 000 000 - 4 500 000 000	4 000 000 000 - 4 500 000 000	45 -50	45 -50	45 -50	
Celková veľkosť trhu	9 197 820 960	8 959 178 074	9 481 904 985	100	100	100	
Zdroj: Oznámenie koncentrácie

Z uvedenej tabuľky vyplýva, že spoločnosť Askoll a cieľové spoločnosti budú mať po koncentrácii predpokladaný trhový podiel cca 50 - 55 %. Zároveň je však možné predpokladať, že podiel koncentrovanej spoločnosti, ktorá vznikne z koncentrácie, na trhu poklesne, nakoľko hlavní odberatelia sa môžu snažiť diverzifikovať svoje dodávateľské zdroje, aby sa vyhli závislosti na jednom dodávateľovi. Z uvedeného taktiež vyplýva, že na trhu výroby a predaja odvodňovacích púmp pre práčky, umývačky riadu a bubnové sušičky dochádza k prekrývaniu aktivít účastníkov koncentrácie a teda je zrejmé, že účastníci koncentrácie sú navzájom konkurentmi na uvedenom trhu. 

Z oznámenia koncentrácie tiež vyplýva, že najbližší konkurent spoločnosti Askoll a cieľových spoločností na trhu výroby a predaja odvodňovacích púmp pre práčky, umývačky riadu a bubnové sušičky má cca 15 % podiel na trhu a druhý najbližší konkurent z pohľadu podielu na trhu má cca 10 %. Ďalší dvaja významní konkurenti majú každý podiel okolo 3 – 4,5 % a zvyšnú časť tvoria menej významní rozdrobení konkurenti, ktorým dokopy pripadá cca 13 % podiel na trhu. 

Medzi najvýznamnejších odberateľov spoločnosti Askoll na trhu výroby a predaja odvodňovacích púmp pre práčky, umývačky riadu a bubnové sušičky patria spoločnosti [- - - - - - - - - - - - - - - - - - - - - - - - - - - - - - - - OT - - - - - - - - - - - - - - - - - - - - - - - -]. Z oznámenia koncentrácie vyplýva, že cca 80 - 90 % odvodňovacích púmp vyrábaných spoločnosťou Askoll bolo nakúpených len uvedenými piatimi výrobcami domácich spotrebičov. Zároveň cca 65 - 75 % výroby cieľových spoločností je tiež odoberaných malým počtom odberateľov, konkrétne: [- - - - - - - - - - - - - - OT - - - - - - - - - - - - - - - - - - - - - - - - - - - - - - - -]. Po uskutočnení koncentrácie je predpoklad, že veľká časť objemu vzniknutej spoločnosti bude naďalej kupovaná niekoľkými odberateľmi. Napríklad [- - - - - OT - - - - -] ako dve najväčšie spoločnosti z pohľadu objemov kupovaných na relevantnom trhu výroby a predaja odvodňovacích púmp pre práčky, umývačky riadu a bubnové sušičky, budú predstavovať významný podiel na trhu odbytu a tým si udržia silnú vyjednávaciu pozíciu voči novo vzniknutej spoločnosti po koncentrácii.

Účastníci koncentrácie pôsobia na viacerých odlišných trhoch, na ktorých dopyt reprezentujú výrobcovia domácich spotrebičov, ktorí sú však zároveň odberateľmi aj odvodňovacích púmp. Dodávatelia sú preto vystavení možnosti odvetných opatrení zo strany ich zákazníkov vo vzťahu k viacerým produktom. Skutočnosť, že takýto odberatelia majú možnosť uplatňovať svoj vplyv na dodávateľské vzťahy na rôznych trhoch zväčšuje hrozbu nahradenia dodávateľa jeho konkurentom, keďže strata objednávok od zákazníka (odberateľa) by mohla byť rozšírená na všetky trhy, na ktorých vykonáva svoju činnosť ako dodávateľ predmetným odberateľom. Uvedené preto znamená, že vyjednávacia sila odberateľa je ďalej posilnená.

Posudzujúc celkový obrat účastníkov koncentrácie na ovplyvnených trhoch, hrozba nahradenia dodávateľa na ktoromkoľvek z týchto trhov je potenciálne spôsobilá na to, aby podmieňovala správanie toho istého subjektu na relevantných trhoch, na ktorých existuje dodávateľsko-odberateľský vzťah.

Z uvedeného vyplýva, že na trhu vystupuje malý počet významných odberateľov, ktorí majú značnú vyrovnávaciu resp. vyjednávaciu odberateľskú silu voči svojim dodávateľom. 

Vychádzajúc z Usmernenia na posudzovanie horizontálnych koncentrácií podľa nariadenia Rady o kontrole koncentrácií medzi podnikmi (2004/C 31/03) (ďalej len „usmernenie HK“) v zmysle článku 64 úrad poznamenáva, že nielen konkurenti, ale aj zákazníci (resp. odberatelia) môžu vyvíjať na dodávateľa konkurenčný tlak. Dokonca ani spoločnosti s veľmi vysokým podielom na trhu nemusia byť po koncentrácii v pozícii, z ktorej by mohli významným spôsobom obmedziť hospodársku súťaž najmä tým, že by v značnej miere konali nezávisle od ich odberateľov, ak títo disponujú vyrovnávacou odberateľskou silou. Úrad pri uvedenom vychádzal z rozhodovacej praxe Európskej komisie – prípad IV/M.1882 – Pirelli/BICC. V tomto kontexte by sa vyrovnávacia odberateľská sila mala chápať ako vyjednávacia sila, ktorou odberateľ disponuje pri obchodných rokovaniach s predajcom a ktorá je dôsledkom veľkosti odberateľa, jeho obchodnej hodnoty pre predajcu a možnosti zmeniť dodávateľa.

Ďalej v zmysle článku 65 usmernenia HK možno poznamenať, že jedným zo zdrojov vyrovnávacej odberateľskej sily je možnosť zákazníka, vierohodne a v primeranom čase, pohroziť odchodom k inému dodávateľovi v prípade, že by sa pôvodný dodávateľ rozhodol zvýšiť ceny (ako v prípade IV/M.1245 – Valeo/ITT Industries) alebo inak zhoršiť kvalitu, alebo podmienky dodania. Takýto prípad by nastal, ak by odberateľ mohol okamžite zmeniť dodávateľa, vysloviť vierohodnú hrozbu vertikálneho začlenenia sa do trhu smerom hore, alebo finančne podporovať rast alebo vstup smerom hore napríklad tým, že potenciálneho účastníka trhu presvedčí, aby vstúpil na trh tým, že mu prisľúbi veľké objednávky. Je viac pravdepodobné, že vyrovnávacou odberateľskou silou budú disponovať skôr veľkí a úspešní odberatelia, než malé spoločnosti pôsobiace v rozdrobenom odvetví (viď prípad COMP/JV55 – Hutchison/RCPM/ECT a prípad COMP/M.1225 – Enso/Stora). Odberateľ môže uplatniť svoju vyrovnávaciu odberateľskú silu tak, že odmietne od dodávateľa nakupovať iné výrobky alebo bude v prípade tovaru dlhodobej spotreby odkladať nákup. V zmysle článku 67 usmernenia HK treba zdôrazniť, že nestačí, aby odberateľská sila existovala pred koncentráciou. Musí byť prítomná a ostať účinnou aj po koncentrácii, pretože koncentrácia dvoch dodávateľov môže znamenať zánik možnosti výberu a tým možnosť znížiť odberateľskú silu.

Z oznámenia koncentrácie vyplýva, že náklady na zmenu dodávateľa nepredstavujú vysokú časť z celkových nákladov, teda nie sú významnou prekážkou na trhu. V zmysle vyššie uvedeného, a vzhľadom k tomu, že na uvedenom trhu výroby a predaja odvodňovacích púmp pre práčky, umývačky riadu a bubnové sušičky vystupuje malý počet silných odberateľov a zároveň po uskutočnení predmetnej koncentrácie je predpoklad, že veľká časť objemu vzniknutej spoločnosti bude naďalej kupovaná len niekoľkými odberateľmi, možno predpokladať, že na trhu je dostatočná vyrovnávacia odberateľská sila.

Trh je teda charakterizovaný vysokým stupňom koncentrácie dopytu, ktorý do značnej miery udržiava kolísanie vyjednávacej sily. Ak teda dodávateľ zdvihne ceny alebo zníži množstvo ponúkaných odvodňovacích púmp spôsobom, ktorý odberatelia budú považovať za neodôvodnený, akákoľvek reakcia (ukončenie/zníženie kupovaných množstiev), čo i len jedným z jeho hlavných odberateľov by mala za následok významné zníženie podielu výrobcu na trhu.

Z oznámenia koncentrácie ďalej vyplýva, že okrem vysokej koncentrácie dopytu, existujú aj iné prvky indikujúce protiváhu kúpnej sily, akými je napr. skutočnosť, že odberatelia veľmi dobre poznajú odvetvie a štruktúru nákladov, ktoré tvoria základ pre výrobu púmp. Vyplýva to z toho,  že v minulosti vyrábali alebo v súčasnosti sami vyrábajú príslušné výrobky. Preto sú odberatelia schopní rozpoznať, či je vyššia cena spôsobená nárastom vstupných nákladov alebo inými dôvodmi. Niektorí hráčí ako Bosch Drives a Pump s.r.o. (patriaci B/S/H), ACC a Selni, ktorí pôsobia na príbuzných trhoch (umývacie pumpy a pod.), opustili trh len nedávno. Preto stále vlastnia know - how a finančné prostriedky na takmer okamžité obnovenie výroby odvodňovacích púmp v prípade, ak by o to boli vzhľadom na nárast cien uskutočnený novými spoločnosťami požiadaný. 

Spôsob výberu dodávateľov sa zvyčajne uskutočňuje formou konkurenčného tendru alebo dvojstranným rokovaním medzi výrobcami púmp a odberateľmi. Najskôr pôvodní výrobcovia zariadení definujú technické vlastnosti tovaru, ktoré potrebujú a potom vyzývajú výrobcov púmp, aby predložili svoje ponuky. Výber dodávateľov závisí od spoľahlivosti predložených technických návrhov a od ceny. Dĺžka platnosti zmluvy je zvyčajne jeden rok. Táto skutočnosť umožňuje pôvodným výrobcom zariadení udržať si silnú vyjednávaciu pozíciu pri rokovaniach, pretože vždy môžu hroziť, že na konci roka zmenia dodávateľa. Dôveryhodnosť hrozby vychádza zo skutočnosti, že alternatívny dodávateľ, ktorý prevezme miesto existujúceho dodávateľa vynaloží na schvaľovací proces náklady iba vo výške 100 000 – 500 000 Eur. Takáto investícia sa pri predpokladanej výrobe 300 000 – 800 000 kusov ľahko vráti za 3 – 12 mesiacov.

V niektorých prípadoch, keď produkt vyžaduje technické špecifiká, ktoré sa pri jeho výrobe nikdy predtým nepoužívali a ktoré preto v začiatočnej fáze vyžadujú vyšší stupeň investícií, sa uzatvárajú zmluvy s dlhšou platnosťou, zvyčajne na dobu 1 - 5 rokov.

Z doplnenia OK 4 vyplýva, že celkové ceny výrobkov ostali stabilné, aj napriek významnému nárastu nákladov na nákup hlavných surovín, čo preukazuje vysoký stupeň konkurencie, ktorý bráni výrobcom výrobkov na relevantných trhoch v prenesení inflačnej dynamiky  nákladov na ich zákazníkov (odberateľov). Napriek skutočnosti, že časť ceny je zmluvne indexovaná na ceny surovín, výrobcovia odvodňovacích púmp sú nútení kompenzovať akýkoľvek nárast cien spôsobených takýmito faktormi prijatím efektívnejších výrobných postupov, alebo znížením ich celkovej miery zisku z predaja výrobkov. Uvedené sa deje z dôvodu vyjednávacej sily zákazníkov ako aj vzhľadom na skutočnosť, ž silný konkurenčný tlak je vyvíjaný zo strany ázijských výrobcov, ktorí nedávno vstúpili na trhy.

Vysoký stupeň konkurencie je zrejmý aj na základe nedávneho vstupu ázijských výrobcov na trh, ktorých možno označiť ako tzv. maverick, pričom ich hlavnou výhodu sú nízke mzdové a prepravné náklady, čo im umožňuje ponúkať svoje produkty za vysoko konkurenčné ceny a tým získavajú významné objemy dopytu zo strany európskych výrobcov.

Oznamovateľ koncentrácie uviedol, že zákazníci spoločnosti Askoll a cieľových spoločností majú veľmi prísny systém niekoľkých dodávateľov, čo znamená, že výrobcovia vždy smerujú k tomu, aby mali zabezpečených viac ako len jedného dodávateľa pre každý z výrobkov, ktorý kupujú, a to s cieľom ponechať a využiť konkurenčné tlaky medzi dodávateľmi.  

Údaje o najvýznamnejších dodávateľoch na trhu výroby a predaja odvodňovacích púmp pre práčky, umývačky riadu a bubnové sušičky sú súčasťou spisového materiálu, a keďže boli účastníkmi koncentrácie označené za predmet obchodného tajomstva, úrad ich v ďalšom texte bližšie neuvádza.

Napriek tomu, že z vyššie uvedenej tabuľky 5 vyplýva, že na relevantnom trhu výroby a predaja odvodňovacích púmp pre práčky, umývačky riadu a bubnové sušičky v dôsledku získania kontroly spoločnosti Askoll nad cieľovými spoločnosťami dôjde k významnému nárastu trhového podielu spoločnosti Askoll po uskutočnení koncentrácie, na základe vyššie uvedeného možno konštatovať, že na trhu je dostatočná vyrovnávacia odberateľská sila a v súlade s usmernením HK úrad dospel k záveru, že dodávatelia konajú v závislosti od odberateľov, čím nedochádza k obmedzeniu hospodárskej súťaže.  

Keďže na trhu  vystupujú okrem konkurentov účastníkov koncentrácie aj spomínaní významní odberatelia, ako vyrovnávacia sila, možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja odvodňovacích púmp pre práčky, umývačky riadu a bubnové sušičky. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja odvodňovacích púmp pre práčky, umývačky riadu a bubnové sušičky. 

6.2	Relevantný trh výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu

Z podkladov a informácií predložených úradu oznamovateľom koncentrácie počas správneho konania vyplýva, že na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu je vysoký stupeň koncentrácie dopytu, odzrkadlený silnou vyjednávacou pozíciou výrobcov európskych umývačiek riadu. Taktiež je pre daný trh typický významný podiel nevyužitej kapacity a vysoký stupeň inovácií. 

Ďalej z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu vo finančných a objemových jednotkách na území Európy v roku 2007 je nasledovná:

Tabuľka 6 
 Celková veľkosť trhu – elektrické motory na aktiváciu hydraulických skupín pre stredne veľké (európske) umývačky riadu

Výroba a predaj elektrických motorov používaných na aktiváciu hydraulických skupín pre stredne veľké (európske) umývačky riadu
Celková veľkosť trhu - Európa 	
Roky	Objem v ks	Hodnota v Sk	
2005	9 760 000	4 739 515 800	
2006	9 870 000	4 409 959 015	
2007	11 100 000	4 805 027 382	
Zdroj: Oznámenie koncentrácie

Pri určení veľkosti relevantného trhu v oblasti výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu úrad vychádzal z kvalifikovaných odhadov účastníka konania Askoll.

Z tabuľky je zrejmé, že celková veľkosť trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu na území Európy predstavuje v roku 2005 hodnotu 4 739 515 800 Sk, v roku 2006 hodnotu 4 409 959 015 Sk a v roku 2007 predstavuje hodnotu 4 805 027 382 Sk. 

Keďže údaje o konkurentoch v oblasti výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu sú súčasťou spisového materiálu a účastník konania ich označil za predmet obchodného tajomstva, úrad ich v ďalšom texte konkrétne neuvádza.

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

 Tabuľka 7 
Trhové podiely vybraných podnikateľov v oblasti výroby a predaja elektrických motorov

Podnikatelia	Tržby z predaja v SKK	Trhové podiely
( v %)	
	2005	2006	2007	2005	2006	2007	
Askoll	[OT]	[OT]	[OT]	[OT]	[OT]	[OT]	
Cieľové spoločnosti (CS)	[OT]	[OT]	[OT]	[OT]	[OT]	[OT]	
Askoll + CS
(po koncentrácii)	1 000 000 000 - 1 500 000 000	1 000 000 000 - 1 500 000 000	500 000 000 - 1 000 000 000	23 - 28	23 - 28	15 - 20	
Ostatní konkurenti	3 100 000 000 - 3 600 000 000	3 100 000 000 - 3 600 000 000	3 500 000 000 - 4 000 000 000	72 - 77	72 - 77	80 - 85	
Celková veľkosť trhu	4 739 515 800	4 409 959 015	4 805 027 382	100	100	100	
Zdroj: Oznámenie koncentrácie

Z uvedenej tabuľky vyplýva, že spoločnosť Askoll a cieľové spoločnosti budú mať po koncentrácii predpokladaný trhový podiel cca 15 - 20 %. Zároveň je však možné predpokladať, že podiel koncentrovanej spoločnosti, ktorá vznikne z koncentrácie, na trhu poklesne, nakoľko hlavní odberatelia sa môžu snažiť diverzifikovať svoje dodávateľské zdroje, aby sa vyhli závislosti na jednom dodávateľovi. Z uvedeného taktiež vyplýva, že na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu dochádza k prekrývaniu aktivít účastníkov koncentrácie a teda je zrejmé, že účastníci koncentrácie sú navzájom konkurentmi na uvedenom trhu. 

Z oznámenia koncentrácie a uvedenej tabuľky taktiež vyplýva, že podiel na trhu ostatných konkurentov na uvedenom trhu činí cca 80 - 85 %. Z toho cca 65 - 75 % je v rukách 5 najväčších konkurentov spoločnosti Askoll a cieľových spoločností, pričom najväčší dvaja konkurenti majú trhový podiel každý väčší ako 15 - 25 %. 

Ako už bolo vyššie spomínané, vysoký stupeň konkurencie je zrejmý aj na základe nedávneho vstupu ázijských výrobcov na trh, pričom ich hlavnou výhodu sú nízke mzdové, logistické a prepravné náklady, čo im umožňuje ponúkať svoje produkty za vysoko konkurenčné ceny a tým získavajú významné objemy dopytu zo strany európskych výrobcov.

Medzi najvýznamnejších odberateľov spoločnosti Askoll na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu patria spoločnosti [- - - - - - - - - - - - - - OT - - - - - - - - - - - - - - - - - - - - - - - -]. Z oznámenia koncentrácie vyplýva, že cca 85 - 95 % elektrických motorov vyrábaných spoločnosťou Askoll bolo nakúpených len uvedenými štyrmi výrobcami umývačiek riadu. Zároveň cca takmer 90 - 100 % výroby cieľových spoločností je tiež odoberaných malým počtom odberateľov, konkrétne: [- - - - - - - - - - - - OT - - - - - - - - - -]. Po uskutočnení koncentrácie je predpoklad, že veľká časť objemu vzniknutej spoločnosti bude naďalej kupovaná niekoľkými odberateľmi. Napríklad [- - - - - - OT - - - - -] ako dve najväčšie spoločnosti z pohľadu objemov kupovaných na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu, budú predstavovať významný podiel na trhu odbytu a tým si udržia silnú vyjednávaciu pozíciu voči novo vzniknutej spoločnosti po koncentrácii.

Z uvedeného vyplýva, že na trhu vystupuje malý počet významných odberateľov, ktorí majú značnú vyrovnávaciu vyjednávaciu odberateľskú silu voči svojim dodávateľom. 

Spôsob výberu dodávateľov sa zvyčajne uskutočňuje formou konkurenčného tendru alebo dvojstranným rokovaním medzi výrobcami motorov a odberateľmi, ktoré sa týka  najmä technických špecifikácií potrebných pre produkt a ekonomických podmienok ponuky. Podobne ako u odvodňovacích púmp aj tu výber dodávateľov závisí od spoľahlivosti predložených technických návrhov a od ceny. 

Údaje o najvýznamnejších dodávateľoch na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu sú súčasťou spisového materiálu, a keďže boli účastníkmi koncentrácie označené za predmet obchodného tajomstva, úrad ich v ďalšom texte bližšie neuvádza.

Z oznámenia koncentrácie vyplýva, že na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu v dôsledku získania kontroly spoločnosti Askoll nad cieľovými spoločnosťami, nedôjde po uskutočnení koncentrácie k významnému nárastu trhového podielu spoločnosti Askoll na území Európy. Vzhľadom k tomu možno konštatovať, že postavenie účastníkov koncentrácie, ako aj  štruktúra konkurenčného prostredia sa po uskutočnení posudzovanej koncentrácie na európskom území významne nezmení.

Keďže na trhu  vystupujú okrem konkurentov účastníkov koncentrácie aj významní odberatelia, ako vyrovnávacia sila, možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu. 

7.	Možnosti vstupu na trh

Úrad pri posudzovaní dopadov zistil, že pre vstup na relevantný trh výroby a predaja odvodňovacích púmp pre práčky, umývačky riadu a bubnové sušičky nie je potrebné získať špeciálne povolenia a licencie a neexistujú významné ekonomické, právne, zákonné, regulačné alebo iné bariéry pre vstup do tohto odvetvia. Z vyjadrenia účastníkov koncentrácie vyplýva, že uvedené je dokázané nedávnymi vstupmi niekoľkých podnikateľov, najmä ázijského pôvodu ako napríklad Johnson Electric, Hanyu a Lei-li. Títo podnikatelia dosiahli celkový podiel na trhu zhruba 7 – 8 % v dlhšom období ako dva roky. Samotný Askoll nedávno stratil významné objednávky týchto výrobcov, vzhľadom na neobnovenie zmluvy so spoločnosťou Samsung Korea, ktorá prešla na Hanyu v roku 2003.

Pokiaľ ide o náklady na vstup na trh výroby a predaja odvodňovacích púmp pre práčky, umývačky riadu a bubnové sušičky, investície potrebné pre podnikateľa, pôsobiaceho na relevantnom trhu, ktorý chce spustiť výrobu odvodňovacích púmp od začiatku, sú približne vo výške 600 000 – 800 000 Euro (náklady na vybavenie a montáž), čo trvá priemerne 0 - 3 roky. V nadväznosti na tieto náklady je potrebné ďalej počítať s nákladmi zamestnania kvalifikovaného personálu, ktoré je možné odhadnúť na 200 000 – 400 000 Euro. Taktiež je potrebné vziať do úvahy náklady nevyhnutných procesov schvaľovania na zabezpečenie súladu výrobkov s technickou špecifikáciou požadovanou odberateľom; tieto náklady však výrobcovia vynakladajú bez ohľadu na to, či ide o nových výrobcov spoločností, ktoré už pôsobia na relevantnom trhu a teda nemôžu byť úplne považované za náklady vstupu na trh.

V každom prípade, berúc do úvahy druhý údaj (200 000 – 400 000 Euro) celková investícia bude približne vo výške 1 000 000 – 1 500 000 Euro. Ak je priemerná marža 15 – 35 %, výroba 2 000 000 – 4 000 000 kusov by bola dostatočná na úplné vrátenie vynaloženej investície. S ohľadom na skutočnosť, že hlavní výrobcovia domácich spotrebičov určujú nákupné objemy, ktoré spolu presahujú 4 000 000 - 6 000 000 kusov ročne, predchádzajúci údaj umožní uprednostniť vstup nových konkurentov na trh výroby odvodňovacích púmp zabezpečením objednávok významnej veľkosti.

Hrozba vstupu alebo expanzia môžu pôsobiť ako prekážka brániaca spoločnostiam vykonávať trhovú silu. Bariéry vstupu sú prvky trhu, ktoré môžu zabrániť alebo obmedziť spoločnostiam využívať rentabilné príležitosti na trhu, a teda umožniť existujúcim dodávateľom konštantne zvyšovať ceny ponad náklad bez výraznejšej straty podielu na trhu.

Na tomto relevantnom trhu nie sú žiadne prekážky vstupu, keďže:
-	investície na zahájenie výroby sú relatívne nízke, pretože vstup sa nemusí uskutočniť vo veľkom rozsahu,
-	neexistujú regulačné bariéry, iba obmedzené colné obchodné bariéry,
-	neexistujú výrazné úspory z rozsahu,
-	práva duševného vlastníctva nie sú podstatné pri prístupe k výrobným technológiám.

Neexistujú žiadne regulačné bariéry pre vstup na relevantný trh. Povinnosti týkajúce sa dovozu z Ázie do Európy dosahujú len 1,7 % z ceny výrobku. Ako sme už zdôraznili, takéto náklady vyskytujúce sa u ázijských výrobcov sú viac kompenzované ich nízkymi mzdovými nákladmi. Preto to neznižuje ich príležitosť komercializovať ich výrobky v Európe.

Oznamovateľ koncentrácie uviedol, že jedinou prekážkou vstupu je si len potreba získať určitú dobrú povesť v zmysle spoľahlivosti u výrobcov domácich spotrebičov, najmä u tých, ktorí vyrábajú vysoko kvalitné zariadenia. Napriek tomu, v nedávnej minulosti vstup na relevantný trh ukázal, že dobrá povesť nepredstavuje výraznú bariéru. Okrem toho je potrebné zdôrazniť, že výrobcovia vysoko kvalitných domácich spotrebičov (ako [OT] a [OT]) sa v úmysle uspokojiť aspoň časť svojich potrieb stále viac a viac spoliehajú na ázijských výrobcov. To znamená, že pôvodní výrobcovia zariadení majú záujem dovoliť vstup a vývoj takýchto alternatívnych dodávateľov, ako aj spraviť ich dôveryhodnými na dodanie výrobkov určených na vysoko kvalitné domáce zariadenia.

Podobná situácia platí aj na trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu, kde tiež neexistujú významné prekážky vstupu na daný trh. Táto skutočnosť je potvrdená nedávnym vstupom niekoľkých prevádzkovateľov ako napríklad Aweco, Hanning, MD Welling a Johnson Electric, ktorí v krátkom čase boli schopní dosiahnuť podiel na trhu približne 4 – 5 %, čo bolo spôsobené absenciou právnych alebo regulačných prekážok a nízkymi nákladmi na prepravu výrobkov z Ázie do Európy a nízkou dovoznou tarifou (2,7 % z ceny tovaru).

Dodatočné náklady pre nového výrobcu v porovnaní s podnikateľmi, ktorí už pôsobia na trhu sú obmedzené na vybavenie automatickej výrobnej linky (ako už bolo vyššie uvedené vo vzťahu k odvodňovacím pumpám, náklady na potrebné procesy uvedenia do platnosti za účelom dosiahnutia súladu s technickými špecifikáciami odberateľa sú vynakladané všetkými podnikateľmi, aj tými, ktorí už existujú na trhu a ako také sa nepovažujú za ekvivalentné nákladom vstupu na trh). Potrebnú investíciu je možné kvantifikovať vo výške približne 500 000 - 2 000 000 Eure a časové požiadavky je možné stanoviť na približne 3 - 9 mesiacov. Je však potrebné zohľadniť skutočnosť, že tieto hodnoty sa menia v závislosti od výrobného procesu používaného účastníkmi koncentrácie, ktoré si vyžaduje vysoký stupeň automatizácie výrobného procesu na zníženie pracovných nákladov.

Naproti tomu ázijskí výrobcovia sú schopní využiť nízku cenu práce a preto zvyčajne využívajú automatizáciu v oveľa menšom rozsahu. To znamená, že ich investície sú veľmi zdržanlivé, predstavujú približne 300 000 – 800 000 Euro a časy vstupu sú značne kratšie.

Na trhu výroby a predaja odvodňovacích púmp pre práčky, umývačky riadu a bubnové sušičky neexistujú konkrétne prekážky vstupu, s ohľadom na: 
-	obmedzené investície a čas požadovaný na začatie výroby spoločnosti, ktorá pôsobí na dotknutom trhu,
-	neexistenciu legislatívnych, colných alebo administratívnych prekážok týkajúcich sa dopravy tovaru v rámci Európskeho spoločenstva a
-	relatívne nepodstatné úspory z rozsahu vo výrobe a distribúcii.

Zároveň možno konštatovať, že tak ako neexistujú významné úspory z rozsahu, tak neexistujú na oboch relevantných trhoch ani žiadne prekážky v prístupe k zdrojom surovín.

Spomínaná koncentrácia nevytvára dominantné postavenie na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu, ani na relevantnom trhu výroby a predaja odvodňovacích púmp pre práčky, umývačky riadu a bubnové sušičky, ktorého dôsledkom sú významné prekážky efektívnej hospodárskej súťaže.

Možno konštatovať, že na vyššie definované relevantné trhy je vstup pomerne ľahký, čo dokazuje aj výskyt nových konkurentov v poslednom období. Vzhľadom na neexistujúce bariéry vstupu na trh môžu kedykoľvek vstúpiť na uvedený relevantný trh aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ Askoll bude vystavený podstatnej súťaži, nebude sa môcť správať nezávisle voči svojim dodávateľom, odberateľom, či zákazníkom a konkurentom ako na relevantnom trhu výroby a predaja odvodňovacích púmp pre práčky, umývačky riadu a bubnové sušičky, tak na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu.

8.	Záver

Tak ako už úrad vyššie uviedol, uskutočnením posudzovanej koncentrácie sa konkurenčné prostredie na relevantnom trhu výroby a predaja odvodňovacích púmp pre práčky, umývačky riadu a bubnové sušičky a na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja odvodňovacích púmp pre práčky, umývačky riadu a bubnové sušičky a na relevantnom trhu výroby a predaja elektrických motorov používaných na aktiváciu hydraulických skupín pre stredne veľké (európske) umývačky riadu.

Podľa § 33 zákona úrad listom číslo 3016/PMÚ SR/2008 zo dňa 23.07.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Dňa 31.07.2008 bol úradu doručený list zaevidovaný pod č. 3191/2008,  v ktorom sa účastník konania prostredníctvom právneho zástupcu vyjadril k výzve pred vydaním rozhodnutia a žiadal, aby úrad zachovával utajenie a teda verejne nesprístupňoval všetky informácie, ktoré boli v spomínanom liste v súvislosti s oznamovanou transakciou označené spoločnosťou Askoll ako obchodné tajomstvo, resp. pokiaľ ide o číselné údaje, aby ich úrad uvádzal v percentuálnom rozpätí, ktoré účastník konania uviedol vo svojom vyjadrení sa k výzve pred vydaním rozhodnutia. Úrad všetky pripomienky týkajúce sa obchodného tajomstva vzal do úvahy a spomínanej požiadavke plne vyhovel tak, že číselné údaje v tomto rozhodnutí uviedol v percentuálnom rozpätí a slovné údaje označil ako predmet obchodného tajomstva.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania k podkladom rozhodnutia, k spôsobu jeho zistenia a k záverom uvedeným vo výzve úradu nemal žiadne pripomienky.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Ľubomír Marek, LL.M.
Advokát
AK Marek & Partners
Palisády 36
811 06 Bratislava